תקנות עובדים זרים (סוגי מקרים ותנאים בהתקיימם עובד זר שהוא מסתנן זכאי לקבל את כספי הפיקדון לפני מועד עזיבתו את ישראל שלא לצורך יציאה זמנית), התשע"ח-2018

בתוקף סמכותי לפי סעיפים 1יא4(ה) ו-1יא5(ב) לחוק עובדים זרים, התשנ"א-1991[[1]](#footnote-1) (להלן – החוק), בהסכמת שר האוצר ובאישור ועדת העבודה, הרווחה והבריאות של הכנסת, אני מתקין תקנות אלה:

|  |  |  |  |
| --- | --- | --- | --- |
| זכאות לקבלת חלק מכספי הפיקדון |  | עובד זר מסתנן שהוא אחד מאלה זכאי לקבל חלק מכספי הפיקדון כאמור בתקנה 2 אף לפני המועד האמור בסעיף 1יא4(א) לחוק: | |
|  |  |  | קטין; |
|  |  |  | מי שגילו עולה על 60; |
|  |  |  | הורה לקטין הסמוך על שולחנו בישראל; |
|  |  |  | מי שממונה ביקורת הגבולות שוכנע לגביו כי בשל גילו או מצב בריאותו, לרבות בריאותו הנפשית, אי קבלת כספי הפיקדון לפני המועד האמור בסעיף 1יא4(א) לחוק עלולה לגרום נזק לבריאותו כאמור, ואין דרך אחרת למנוע את הנזק האמור; |
|  |  |  | מי שמשטרת ישראל הודיעה לגביו כי יש ראיות לכאורה לכך שנעברה לגביו עבירה לפי סעיפים 375א או 377א(א) או (ב) לחוק העונשין, התשל"ז-1977[[2]](#footnote-2). |
| שיעור הפיקדון החלקי שהעובד זכאי לקבל |  | עובד זר מסתנן כאמור בתקנה 1 זכאי לקבל חלק השווה ל-70% מחלק העובד כמשמעותו בסעיף 1יא1(א) לחוק (להלן – פיקדון חלקי). | |
| דרך לתשלום הפיקדון החלקי |  | הפיקדון החלקי ישולם לעובד הזר המסתנן בדרך של אי ניכויו בידי מעסיקו משכר עבודתו, ובלבד שהעובד הזר המסתנן הציג בפני מעסיקו אישור בכתב מרשות האוכלוסין וההגירה בדבר זכאותו לתשלום פיקדון חלקי. | |
| תחילה |  | תחילתן של תקנות אלה ב-1 לחודש שבתום שלושה חודשים מיום פרסומן. | |

‏\_\_\_\_\_\_\_\_\_ התשע"ח

(\_\_\_\_\_\_\_\_\_\_\_ 2018)

(חמ 3-5549)

אריה מכלוף דרעי

שר הפנים

דברי הסבר

פרק ד' לחוק עובדים זרים, התשנ"א – 1991, (להלן – "חוק עובדים זרים"| או "החוק") קובע הוראות בדבר הפקדת כספים לטובת עובד זר בקרן או בפיקדון.

ביום 10.1.2017 פורסם חוק למניעת הסתננות ולהבטחת יציאתם של מסתננים מישראל (תיקוני חקיקה והוראות שעה)(תיקון), התשע"ז-2017, אשר מכוחו נכנס ביום 1.5.2017 לתוקף תיקון לחוק עובדים זרים, התשנ"א-1991 (להלן – חוק עובדים זרים) המחייב מעסיק של עובד זר שהוא מסתנן להפקיד, מדי חודש, פיקדון כספי בגין כל חודש בו הועסק העובד המסתנן.

בהתאם לסעיף 1יא1(א) לחוק עובדים זרים, סכום הפיקדון החודשי אותו מחוייב מעסיקו של המסתנן להפקיד, מדי חודש, הנו סכום השווה ל-36% משכר עבודתו של המסתנן באותו החודש: 20% כחלק העובד (ניכוי משכר העובד, להלן – "חלק העובד"), ו-16% כחלק המעסיק (הפרשה על חשבון המעסיק, בנוסף לשכרו של העובד).

על פי סעיף 1יא(ד), זכאותו של העובד המסתנן לקבלת כספי הפיקדון שהופקדו בעדו, קמה בעת עזיבתו את ישראל שלא לצורך יציאה זמנית. מתכונת קבלת חלקי הפיקדון שהעובד המסתנן זכאי לקבל, ובכלל זה החלקים הכפופים לניכויים בגין שהייה שלא כדין, מפורטים בסעיף 1יא(4) לחוק.

סעיף 1יא(ז)(3) לחוק עובדים זרים קובע את סמכותו של שר הפנים, בהסכמת שר האוצר ובאישור ועדת העבודה, הרווחה והבריאות של הכנסת, לקבוע סוגי מקרים ותנאים שבהתקיימם יהיה עובד זר רשאי לקבל את כספי הפיקדון כולם או חלקם, אף לפני המועד האמור בסעיף 1יא(ד) לחוק.

מתוקף סמכות זו, מותקנות תקנות אלו שנועדו לקבוע סוגים של עובדים מסתננים בעלי מאפיינים הומניטריים מיוחדים, אשר יהיו רשאים לקבל חלק השווה ל-70% מחלק העובד.

שיעור זה נקבע על מנת לאזן מחד גיסא בין הצרכים ההומניטריים של העובדים המסתננים שעליהם תחולנה תקנות אלו, ומאידך גיסא לשמר למסתנננים כאמור מסגרת קיימת של חיסכון בשיעור של 30% מתוך ה-20% של חלק העובד, כלומר 6% מתוך שכר הברוטו, שהנו שיעור השווה לשיעור הניכוי עבור פנסיה הקבוע בצו ההרחבה לפנסיה חובה.

בהתאם לתקנות אלו, את הפיקדון החלקי לעובד הזר המסתנן שיימצא זכאי לכך, יקבל העובד בדרך של אי ניכוי שיעור הפיקדון החלקי על ידי מעסיקו של העובד הזר המסתנן משכר עבודתו, בכפוף לכך שהעובד יציג בפני מעסיקו אישור בכתב מרשות האוכלוסין וההגירה אודות זכאותו לפיקדון החלקי.

1. ס"ח התשנ"א, עמ' 112; התשע"ז עמ' 1011. [↑](#footnote-ref-1)
2. ס"ח התשל"ז, עמ' 226; התשע"ז, עמ' 458. [↑](#footnote-ref-2)